**Tisztelt Szülő/Törvényes képviselő!**

Tekintettel a veszélyhelyzet kihirdetéséről szóló 40/2020. (III. 11.) Korm. rendeletre, az általános iskolai beiratkozás folyamata a 2020/2021. tanítási évre vonatkozóan az emberi erőforrások minisztere 7/2020. (III. 25.) EMMI határozata alapján történik.

Jelen tájékoztató levelünk a 2020/2021. tanévre történő általános iskolai beiratkozással kapcsolatos fontos szülői feladatokat tartalmazza. Amennyiben bármilyen kérdése merülne fel kérjük, keressen bennünket telefonon (06/30 5733429, 06/30 1766339), vagy e-mail-en (nyhbemisk@gmail.com ).

Felhívjuk figyelmét, hogy amennyiben gyermekét **a lakóhely szerinti körzetes általános iskolába szeretné beíratni,** akkor az intézmény felé csak **a szándék** **megerősítése** szükséges, ebben az esetben a beiratkozás automatikusan megtörténik. A szándék megerősítéséhez a felületen található szándéknyilatkozatot is használhatja.

**FONTOS, hogy a gyermeke automatikus felvétele a lakóhelye alapján körzetes általános iskolában létesül [az emberi erőforrások minisztere 7/2020. (III. 25.) EMMI határozata 2. d) pontja szerint]. Ezért, amennyiben nem a mi intézményünk a körzete a gyermeknek**, **de ide szeretné hozzánk beíratni**, akkor mindenképpen vegye fel velünk a kapcsolatot (e-mail, telefon). Ebben az esetben, **be kell nyújtania egy jelentkezési kérelmet akkor is, ha már korábban küldött egy szándéknyilatkozatot nekünk.**

**A veszélyhelyzetre való tekintettel kérjük, hogy gyermeke általános iskolai beíratását lehetőség szerint online módon intézze a KRÉTA rendszer e-Ügyintézési felületén keresztül, amelyet a** [**https://eugyintezes.e-kreta.hu/kezdolap**](https://eugyintezes.e-kreta.hu/kezdolap) **elérhetőségen talál meg.**

**A beiratkozás szakaszai:**

A beiratkozás **két szakaszban** történik:

**Felhívjuk a figyelmet, hogy iskolánk esetében a második szakaszban van lehetőség a beiratkozás folyamatának ügyintézésére, és csak egyetlen általános iskolába kérheti gyermeke felvételét.**

1. A beiratkozás **első szakasz**ában **2020. április 6. 0:00 óra és 2020. április 24. 24:00 óra között** azok a szülők/törvényes képviselők adhatják le beiratkozási kérelmeiket, akik
* nem állami fenntartású általános iskolába,

vagy

* állami fenntartású, de körzettel nem rendelkező általános iskolába kívánják gyermeküket beíratni.

A körzetes iskolák listáját a <https://kir.hu/KIR2_KORZET_3h/Pub/Index>  oldalon találhatja meg.

**2)** **A beiratkozás második szakaszában** **2020. április 28. 0:00 óra és 2020. május 15. 24:00 óra között** azok a szülők/törvényes képviselők végezhetik el a beiratkozással kapcsolatos ügyintézésüket, akik gyermeküket:

* olyan körzettel rendelkező általános iskolába kívánják beíratni, amely **azonban nem a gyermek lakóhelye/életvitelszerű tartózkodási helye szerinti körzetes általános iskola.**
* **a gyermek lakóhelye/életvitelszerű tartózkodási helye szerinti körzetes általános iskolába kívánják beíratni.**

**Minden olyan tanuló 2020. április 28-án automatikusan felvételre kerül a lakóhelye, tartózkodási helye szerinti körzetes általános iskolába, aki nem nyert felvételt az első szakaszban, illetve nem adta be a jelentkezését más általános iskolába.**

**Ebben a második szakaszban szükséges megerősíteni azon gyermekek jelentkezését, akiket a szülők/törvényes képviselők a lakóhely szerinti körzetes általános iskolába szeretnének beíratni.**

**A beiratkozáshoz kapcsolódóan az alábbi dokumentumokra van szükség,** melyeknek bemutatása a jelenlegi helyzetre tekintettel elegendő, ha csak a 2020/21-es tanév első napján történik meg.

* A gyermek személyazonosságát igazoló hatósági igazolvány
* A gyermek nevére kiállított TAJ kártya
* A gyermek nevére kiállított lakcímet igazoló hatósági igazolvány
* Nyilatkozat az életvitelszerű ott lakásról
* Nyilatkozat a közös szülői felügyeleti jog gyakorlására vonatkozóan

**Az online felületen a gyermekek körzetes iskolába való beíratási szándékának megerősítése úgy történik,** hogy a gyermek azonosításához szükséges adatok megadása után megjelölik az intézményt.

**Online jelentkezés esetén** a felületre fel lehet tölteni a dokumentumok másolatát, személyes megjelenés esetén pedig kérjük bemutatni, illetve átadni az intézményi ügyintézőnek. A 7/2020. (III. 25.) EMMI határozat alapján az online beiratkozás esetén az eredeti iratok bemutatására a 2020/2021. tanév első napján kerül sor.

**Az életvitelszerű ott lakásra** és a közös szülői felügyeleti jog gyakorlására vonatkozó nyilatkozatokat elektronikus beiratkozás esetén a KRÉTA e-Ügyintézés felületén - az adatok megadását követően - az „Előnézet” ikonra kattintva tudja letölteni és aláírást követően fel tudja tölteni a rendszerbe. Személyes megjelenéssel történő beiratkozás esetén a formanyomtatványokat az intézmény biztosítja.

**Amennyiben az elektronikus úton történő beiratkozás az Ön számára nem megoldható, lehetőséget biztosítunk a személyes ügyintézésre is.**

Tájékoztatjuk, hogy személyes megjelenéssel történő beiratkozás esetén a járványügyi helyzettel összefüggésben bevezetett fokozott óvintézkedésekkel kell számolni.

**Iskolánkban a jelentkezések személyes benyújtására előre egyeztetett időpontban, munkanapokon, 8-16 óráig van lehetőség.**